KIRJALLINEN KYSYMYS E-0031/03

esittäjä(t): Charles Tannock (PPE-DE) komissiolle

(21. tammikuuta 2003)

Aihe: Valko-Venäjälle ja Ukrainalle myönnettävä rahoitustuki kyseisten maiden läpi EU:hun kulkevien laittomien siirtolaisvirtojen rajoittamiseksi

Valko-Venäjän ja Ukrainan alueella on tällä hetkellä säilöön otettuna paljon laittomia siirtolaisia, jotka yrittivät käyttää kyseisiä maita porttina Euroopan unioniin.

Poliittisista erimielisyyksistä huolimatta on epäilemättä Euroopan unionin etujen mukaista tehdä yhteistyötä kyseisten maiden kanssa, jotta niiden alueiden läpi kulkevat laittomat siirtolaisvirrat saataisiin vakiintumaan ja myöhemmin vähenemään. Aikooko Euroopan unioni myöntää lisärahoitusta ja teknistä apua tämän tavoitteen saavuttamiseksi? Valko-Venäjän ja Ukrainan hallitukset ovat hakeneet rahoitusta voidakseen parantaa itäisten, Venäjän federaatioon rajoittuvien raja-alueidensa valvontaa ja tarkkailua, kustantaa säilöönottoleireillä olevien siirtolaisten tilapäisen majoituksen sekä heidän mahdollisen palauttamisen kotimaahan. Näillä naapurivaltioilla on 1. toukokuuta 2004 lähtien pitkä raja EU:n ja Schengen-alueen kanssa.

Eivätkö edellä mainitut siirtolaisvirrat ole komissionkin mielestä Valko-Venäjälle ja Ukrainalle valtava budjettirasite ja että mikäli ilmiötä ei rajoiteta, se voi johtaa EU:hun tulevien laittomien siirtolaisten määrän kasvamiseen, ja että tämän vuoksi kyseisten valtioiden avustaminen ongelman ratkaisemiseksi on merkittävä yhteinen etu?

Christopher Pattenin komission puolesta antama vastaus

(28. helmikuuta 2003)

Komissio on hyvin tietoinen Ukrainasta ja Valko-Venäjältä tulevan laittoman maahanmuuttovirran aiheuttamasta ongelmasta. Komissio tukee jo nykyisin Ukrainaa ja Valko-Venäjää niiden ponnisteluissa tämän ongelman torjumiseksi.

Unioni on kehittänyt Ukrainan kanssa kattavan toimintasuunnitelman oikeus- ja sisäasioiden alalla. Toimintasuunnitelman täytäntöönpanoa tuetaan Tacis-varoin, ja sen määrärahat vuosina 20012003 ovat noin 45 miljoonaa euroa. Noin kolmannes näistä varoista käytetään laittoman maahanmuuton torjuntaan. Tähän sisältyy myös tuki parannustöille Ukrainan itärajalla. Vuosiksi 20042006 kaavaillaan lisäapua, johon sisältyisi myös tukea säilöönottoleireille.

Neuvosto on valtuuttanut (kesäkuussa 2002) komission neuvottelemaan Ukrainan kanssa takaisinottosopimuksen. Ensimmäinen neuvottelukierros käytiin Kiovassa 18. marraskuuta 2002.

Komission mielestä Valko-Venäjä voisi tehdä enemmän tehostaakseen rajojensa hallintaa. Koska Valko-Venäjä ei ole toiminut toivotulla tavalla Latvian ja Liettuan vastaisilla rajoillaan, Tacis-ohjelman varoja on käytetty rajalinjan merkitsemiseen. Valko-Venäjä ja Venäjä ovat sopineet, etteivät ne perusta raja-asemia eivätkä valvo kunnolla yhteistä rajaansa, joten laittomat maahanmuuttajat pääsevät helposti Valko-Venäjän alueelle ja sieltä edelleen unioniin.

Vuosina 20002003 on toteutettu turvapaikka-asioiden hallinnoinnin tehostamista koskevia hankkeita 5 miljoonan euron arvosta, ja noin 20 miljoonaa euroa on kohdennettu läntisten rajojen perusrakenteisiin.

Ottaen huomioon rajan avoimuuden Venäjälle ja sen, ettei yhteisöllä ole normaaleja suhteita Valko-Venäjään, näkymät rahoituksen lisäämiseksi ovat vähäiset. Joka tapauksessa tuella voitaisiin vaikuttaa vain siirtolaisvirtaan Valko-Venäjän länsirajalla.

Yhteistyösopimuksessa Ukrainan kanssa otetaan huomioon taakan jakaminen.